Vruntlyke grote und wes ik gudes vormach tho juwer beheglicheit. Wetet, besynderlike gude vrunde, dat nw umme etswelke sake, dar wnsen riken, jw und wns allen macht anne licht, welke sake ik jw tho desser tiit nicht thoscryven wolde umme vare wellen, doch so desse jegenwardige Gert Swarthof unde Hinrik Styfwe, wiser desses brefves, de scholen jw wol myntlyken berichtten, welke de sake sin. Hirwmme ik jw vruntlyken bidde, dat gy my ein antwarde geven van den saken, see jw berichtten, mit juwen egen myndigen bodhe, also dat juwe bot Hinrike volghe, wentthe hee wet, wor hee my schal vinden. Bedet tho my also tho juwen besynderen guden vrunde; wes ik umme juwen willen don mach, dar wellet myner nicht anne sparen. Gode almechttighe siit befolen tho ewigen tiden. Gescreven tho Wiborge, wnder mynen ingesegel, an suntte Jurian avende am jare 36. Kersten Niclisson, ritther und hovetman tho Wyborgh, droste in Sweden etc. Adress: Den ersamen, vorsichtigen, wisen luden, borgermesteren unde ratmannen tho Reval, kome desse breff mit erwerdicheit etc.